CELEX: 22016D1163
Language: mt
Date: 2016-07-12 00:00:00
Title: Deċiżjoni Nru 3/2016 tal-Kumitat tal-Ambaxxaturi AKP-UE tat-12 ta' Lulju 2016 rigward ir-reviżjoni tal-Anness III tal-Ftehim ta' Sħubija AKP-UE [2016/1163]

16.7.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 192/77
            
         DEĊIŻJONI Nru 3/2016 TAL-KUMITAT TAL-AMBAXXATURI AKP-UE
   tat-12 ta' Lulju 2016
   rigward ir-reviżjoni tal-Anness III tal-Ftehim ta' Sħubija AKP-UE [2016/1163]
   Il-KUMITAT TAL-AMBAXXATURI AKP-UE,
   Wara li kkunsidra l-Ftehim ta' Sħubija bejn il-membri tal-Grupp tal-Istati Afrikani, tal-Karibew u tal-Paċifiku, min-naħa l-waħda, u l-Komunità Ewropea u l-Istati Membri tagħha, min-naħa l-oħra (1) (“il-Ftehim ta' Sħubija AKP-UE”), u partikolarment l-Artikolu 100 tiegħu,
   Billi:
   
               (1)
            
            
               L-Artikolu 100 tal-Ftehim ta' Sħubija AKP-UE jgħid li l-Annessi Ia, Ib, II, III, IV u VI tiegħu jistgħu jiġu riveduti, rieżaminati u/jew emendati mill-Kunsill tal-Ministri AKP-UE fuq il-bażi ta' rakkomandazzjoni min-naħa tal-Kumitat ta' Kooperazzjoni AKP-UE għall-Finanzjament tal-Iżvilupp.
            
         
               (2)
            
            
               L-Artikolu 15(4) tal-Ftehim ta' Sħubija AKP-UE jgħid li l-Kunsill tal-Ministri AKP-UE jista' jiddelega setgħat lill-Kumitat tal-Ambaxxaturi AKP-UE.
            
         
               (3)
            
            
               L-Artikolu 2 tal-Anness III għall-Ftehim ta' Sħubija AKP-UE jikkonċerna ċ-Ċentru għall-Iżvilupp tal-Intrapriżi (“iċ-ĊŻI”). Skont il-punt (a) tal-Artikolu 2(6) ta' dak l-Anness III, il-Kumitat tal-Ambaxxaturi AKP-UE jinħatar bħala l-awtorità superviżorja taċ-ĊŻI bir-responsabbiltà, fost l-oħrajn, li jistipula l-istatuti taċ-ĊŻI, li ġew adottati bid-Deċiżjoni Nru 8/2005 tal-Kumitat tal-Ambaxxaturi AKP-KE (2) (“l-Istatuti taċ-ĊŻI”). Skont il-punt (a) tal-Artikolu 2(7) tal-Anness III, il-Bord Eżekuttiv taċ-ĊŻI huwa, fost l-oħrajn, responsabbli għall-adozzjoni tar-regolament finanzjarju u dak tal-persunal taċ-ĊŻI.
            
         
               (4)
            
            
               L-Artikolu 1 tal-Istatuti taċ-ĊŻI jiddefinixxi l-prinċipju tal-personalità ġuridika taċ-ĊŻI.
            
         
               (5)
            
            
               L-Artikoli 9 u 10 tal-Istatuti taċ-ĊŻI jiddefinixxu l-mandat u l-kompożizzjoni tal-Bord Eżekuttiv taċ-ĊŻI.
            
         
               (6)
            
            
               Fid-disa' u tletin sessjoni tiegħu li saret fid-19 u l-20 ta' Ġunju 2014 f'Nairobi, il-Kenja, il-Kunsill tal-Ministri AKP-UE qabel, f'Dikjarazzjoni Konġunta, li jkompli bl-għeluq ordnat taċ-ĊŻI u bl-emendament tal-Anness III għall-Ftehim ta' Sħubija AKP-UE u, għal dan il-għan, li jagħti delega ta' setgħat lill-Kumitat tal-Ambaxxaturi AKP-UE biex imexxi din il-materja 'l quddiem bil-ħsieb li jiġu adottati d-deċiżjonijiet meħtieġa, inkluż l-emenda rilevanti għal dak l-Anness III.
            
         
               (7)
            
            
               Id-Dikjarazzjoni Konġunta tal-Kunsill tal-Ministri AKP-UE stabbilixxiet il-Grupp ta' Ħidma Konġunt AKP-UE biex jiżgura li ċ-ĊŻI jingħalaq taħt l-aħjar kondizzjonijiet possibbli.
            
         
               (8)
            
            
               Il-Kumitat tal-Ambaxxaturi AKP-UE, fid-Deċiżjoni Nru 4/2014 (3) tiegħu awtorizza lill-Bord Eżekuttiv taċ-ĊŻI biex jieħu kull miżura xierqa biex iħejji għall-għeluq taċ-ĊŻI. Sussegwentement, il-Bord Eżekuttiv taċ-ĊŻI ffirma kuntratt ma' Kuratur li jintemm fil-31 ta' Diċembru 2016.
            
         
               (9)
            
            
               F'konformità mal-Artikolu 2(3) tad-Deċiżjoni Nru 4/2014, il-pjan tal-għeluq jippjana li l-għeluq gradwali jiġi ffinalizzat sal-31 ta' Diċembru 2016 (“fażi tal-għeluq”). Bl-approvazzjoni tal-Bord Eżekuttiv taċ-ĊŻI tal-pjan tal-għeluq definittiv fid-29 u t-30 ta' Ġunju 2015, iċ-ĊŻI daħal fil-fażi tal-għeluq tiegħu.
            
         
               (10)
            
            
               Il-fażi tal-għeluq għandha tiġi segwita minn “fażi passiva” li fiha ċ-ĊŻI ser jeżisti purament għall-finijiet tal-likwidazzjoni tiegħu. Il-fażi passiva, li ser tiġi ġestita minn Kuratur, tista' tinkludi kompiti amministrattivi, fost l-oħrajn, iż-żamma tal-arkivji taċ-ĊŻI, l-għoti ta' tweġibiet għal kull formalità amministrattiva, jew li jiġu ġestiti xi tilwimiet li jkun fadal li ma setgħux jingħalqu waqt il-fażi tal-għeluq. Il-fażi passiva għandha tibda fil-jum wara l-fażi tal-għeluq, jiġifieri l-1 ta' Jannar 2017. Il-fażi passiva għandha tintemm wara perijodu ta' erba' snin, jew meta ċ-ĊŻI jkun salda l-obbligazzjonijiet tiegħu kollha u rrealizza l-assi kollha tiegħu, skont liema jseħħ l-ewwel.
            
         
               (11)
            
            
               Skont l-Artikolu 26(1) tar-Regolament Finanzjarju taċ-ĊŻI, adottat bid-Deċiżjoni Nru 5/2004 tal-Kumitat tal-Ambaxxaturi AKP-KE (4), il-kontijiet taċ-ĊŻI għandhom jingħalqu fi tmiem is-sena finanzjarja sabiex jitfasslu d-dikjarazzjonijiet finanzjarji taċ-ĊŻI. Għalhekk, l-awditu statutorju għas-sena 2016 marbut mal-fażi tal-għeluq għandu jiġi ffinalizzat mhux aktar tard mit-30 ta' Ġunju 2017.
            
         
               (12)
            
            
               L-emendi għall-Anness III għall-Ftehim ta' Sħubija AKP-UE jikkonċernaw it-tneħħija tar-referenzi li jsiru għaċ-ĊŻI. Din id-Deċiżjoni tikkostitwixxi l-qafas legali l-ġdid taċ-ĊŻI sa mill-bidu tal-fażi passiva, jiġifieri sa mill-1 ta' Jannar 2017.
            
         
               (13)
            
            
               Skont l-Artikolu 95(1) tal-Ftehim ta' Sħubija AKP-UE, il-Ftehim ser jiskadi fl-2020. L-istrutturi ta' governanza applikabbli għall-funzjonament taċ-ĊŻI fil-fażi passiva għandhom għalhekk ikunu determinati wkoll għall-perijodu wara d-29 ta' Frar 2020,
            
         ADOTTA DIN ID-DEĊIŻJONI:
   Artikolu 1
   Sabiex jiġi rifless il-waqfien mill-attivitajiet taċ-ĊŻI sal-31 ta' Diċembru 2016, l-Anness III għall-Ftehim ta' Sħubija AKP-UE huwa b'dan emendat kif ġej:
   
               (1)
            
            
               it-titolu tal-Anness III jiġi sostitwit b'dan li ġej:
               
                  “APPOĠĠ ISTITUZZJONALI”.
               
            
         
               (2)
            
            
               L-Artikolu 1 jiġi sostitwit b'dan li ġej:
               “Il-kooperazzjoni għandha tappoġġa l-mekkaniżmu istituzzjonali għall-promozzjoni tal-agrikoltura u l-iżvilupp rurali. F'dan il-kuntest, il-kooperazzjoni għandha tgħin fit-tisħiħ u t-tkabbir tar-rwol taċ-Ċentru Tekniku ta' Kooperazzjoni Agrikola u Rurali (ĊTA) fl-iżvilupp tal-kapaċità istituzzjonali tal-AKP, partikolarment l-amministrazzjoni tal-informazzjoni, sabiex ittejjeb l-aċċess għal teknoloġiji għaż-żieda fil-produttività agrikola, il-kummerċjalizzazzjoni, is-sigurtà tal-ikel u l-iżvilupp rurali.”.
            
         
               (3)
            
            
               Jitħassar l-Artikolu 2.
            
         
               (4)
            
            
               l-Artikolu 3 hu nnumerat mill-ġdid bħala l-Artikolu 2.
            
         Artikolu 2
   1.   Qabel tmiem il-fażi tal-għeluq, jiġifieri fil-31 ta' Diċembru 2016, il-Kummissjoni Ewropea għandha tikkuntratta Kuratur biex jiżgura l-implimentazzjoni tal-fażi passiva sa mill-1 ta' Jannar 2017 għal perijodu ta' erba' snin, jew sakemm iċ-ĊŻI jkun salda l-obbligazzjonijiet kollha tiegħu u rrealizza l-assi kollha tiegħu, skont liema jseħħ l-ewwel.
   2.   Ir-responsabbiltà għall-implimentazzjoni tal-fażi passiva għandha tkun f'idejn Kuratur. Il-Kuratur għandu jipprovdi rapporti annwali lill-Kumitat tal-Ambaxxaturi AKP-UE dwar il-progress li jkun sar fl-implimentazzjoni tal-fażi passiva.
   Artikolu 3
   1.   L-Istatuti taċ-ĊŻI, ir-Regolament Finanzjarju taċ-ĊŻI u r-Regolament tal-Persunal taċ-ĊŻI għandhom jibqgħu fis-seħħ sa tmiem il-fażi tal-għeluq.
   Din id-Deċiżjoni hija l-qafas legali ġdid taċ-ĊŻI sa mill-1 ta' Jannar 2017.
   2.   Mill-1 ta' Jannar 2017 il-personalità ġuridika taċ-ĊŻI, kif definita fl-Artikolu 1 tal-Istatuti taċ-ĊŻI, għandha tinżamm biss għall-finijiet tal-likwidazzjoni taċ-ĊŻI.
   3.   Waqt il-fażi passiva, il-Bord Eżekuttiv taċ-ĊŻI, kif stabbilit fl-Artikoli 9 u 10 tal-Istatuti taċ-ĊŻI, ser ikompli jeżisti sad-data tad-deċiżjoni tal-Kumitat tal-Ambaxxaturi AKP-UE dwar il-proposta għall-kwittanza skont l-Artikolu 4 tad-Deċiżjoni Nru 4/2014.
   Mill-fażi passiva 'l quddiem, il-kompiti tal-Bord Eżekuttiv taċ-ĊŻI għandhom ikunu limitati għall-approvazzjoni tar-rapport tal-għeluq, l-adozzjoni tal-kontijiet relatati mal-fażi tal-għeluq u t-trażmissjoni ta' proposta għall-kwittanza lill-Kumitat tal-Ambaxxaturi AKP-UE għal deċiżjoni. Mill-1 ta' Jannar 2017, ma għandux ikollu iktar minn laqgħa waħda fis-sena. Dan ma jeskludix il-possibbiltà għall-Bord Eżekuttiv taċ-ĊŻI biex jiddeċiedi permezz ta' proċedura bil-miktub.
   Sakemm ma jiġix deċiż mod ieħor mill-Kumitat tal-Ambaxxaturi AKP-UE, il-kwittanza titqies li ġiet approvata tliet xhur wara d-data tat-trażmissjoni tal-proposta għall-kwittanza, jew sal-31 ta' Diċembru 2017, skont liema tiġi l-ewwel.
   4.   Il-kosti relatati mal-fażi passiva għandhom jiġu ffinanzjati skont il-11-il Fond Ewropew għall-Iżvilupp.
   5.   L-intitolamenti taċ-ĊŻI fir-rigward ta' partijiet terzi u l-intitolament ta' partijiet terzi fir-rigward taċ-ĊŻI għandhom ikunu soġġetti għal perijodu ta' limitazzjoni ta' tliet snin mill-1 ta' Jannar 2017.
   Artikolu 4
   L-inkarigu tal-Grupp Konġunt ta' Ħidma AKP-UE dwar l-għeluq taċ-ĊŻI, kif stabbilit mid-Dikjarazzjoni Konġunta tal-Kunsill tal-Ministri AKP-UE tad-19-20 ta' Ġunju 2014, għandu jintemm bid-deċiżjoni tal-Kumitat tal-Ambaxxaturi AKP-UE dwar il-proposta għall-kwittanza skont l-Artikolu 4 tad-Deċiżjoni Nru 4/2014.
   Artikolu 5
   Din id-Deċiżjoni għandha tidħol fis-seħħ ladarba tiġi adottata, ħlief l-Artikolu 1 li għandu jidħol fis-seħħ fl-1 ta' Jannar 2017.
   
      Magħmul fi Brussell, it-12 ta' Lulju 2016.
      
         
            Għall-Kumitat tal-Ambaxxaturi AKP-UE
         
         
            Il-President
         
         R.J. MENGA
      
   
   
      (1)  Ftehim iffirmat f'Cotonou fit-23 ta' Ġunju 2000 (ĠU L 317, 15.12.2000, p. 3), kif emendat mill-Ftehim iffirmat fil-Lussemburgu fil-25 ta' Ġunju 2005 (ĠU L 209, 11.8.2005, p. 27) u mill-Ftehim iffirmat f'Ouagadougou fit-22 ta' Ġunju 2010 (ĠU L 287, 4.11.2010, p. 3).
   
      (2)  Id-Deċiżjoni Nru 8/2005 tal-Kumitat tal-Ambaxxaturi tal-AKP-KE tal-20 ta' Lulju 2005 dwar l-Istatuti u r-regoli ta' proċedura taċ-Ċentru għall-Iżvilupp tal-Intrapriżi [traduzzjoni mhux uffiċjali] (ĠU L 66, 8.3.2006, p. 16).
   
      (3)  Id-Deċiżjoni Nru 4/2014 tal-Kumitat tal-Ambaxxaturi AKP-UE tat-23 ta' Ottubru 2014 rigward il-mandat li għandu jingħata lill-Bord Eżekuttiv taċ-Ċentru għall-Iżvilupp tal-Intrapriżi (ĊŻI) (ĠU L 330, 15.11.2014, p. 61).
   
      (4)  Id-Deċiżjoni Nru 5/2004 tal-Kumitat tal-Ambaxxaturi tal-ACP-KE tas-17 ta' Diċembru 2004 dwar ir-Regolament Finanzjarju taċ-Ċentru għall-Iżvilupp tal-Intrapriża (ĠU L 70, 9.3.2006, p. 52).